钦定古今图书集成/明伦汇编/氏族典/第352卷 > 《廖用贤尚友录》 > 侯益
## 钦定古今图书集成/明伦汇编/氏族典/第352卷 > 《廖用贤尚友录》 > 侯益

按《宋史侯益传》：“益，汾州平遥人。祖父以农为业。唐光
化中，李克用据太原，益以拳勇隶麾下，从庄宗攻大
名，先登，擒军校，擢为马前直副兵马使，迁军使，改护
卫指挥使。庄宗入汴，为本直副都校。明宗立，改本直
左厢都校。天成初，授宁州刺史，入为羽林军五十指
挥都校。应顺初，潞王举兵凤翔，以益为西面行营都”
虞候，益称疾不奉诏，执政怒，出为商州刺史。晋初，召
为奉国都校。范延光反大名，张从宾据河阳为声援，
益大败其众，拜河阳三城节度。天福四年，迁武宁军
节度同平章事。明年，为河中尹。汉祖即位，加兼侍中。
广顺初，封楚国公，改太子太师，俄又改封齐国。显德
元年，告老，以本官致仕归洛。太祖即位，遣赐器币，岁
一来朝，太祖以耆旧厚待之。乾德三年，卒。五子：仁愿、
仁矩、仁宝、仁遇、仁兴。仁愿至左金吾卫大将军、蓬州
刺史，仁遇西京内园使，仁兴右屯卫将军。仁愿子延
济，西京作坊使、康州刺史。